b'\n_START_ARTICLE_\nMestna avtobusna linija \xc5\xa1t. 3 (Ljubljana)\n_START_SECTION_\nZgodovina\n_START_PARAGRAPH_\n6. septembra 1901 je uradno pri\xc4\x8del voziti ljubljanski tramvaj. Tega dne je bila predana namenu proga \xc5\xa1t. 3 Magistrat \xe2\x80\x93 Dolenjski kolodvor. Trasa je potekala skozi staro Ljubljano in je povezovala dolenjski kolodvor s sredi\xc5\xa1\xc4\x8dem mesta. Leta 1937 so po Dolenjski cesti zgradili \xc5\xa1e pribli\xc5\xbeno 500-metrski odsek tramvajske proge. S tem je nastala proga Magistrat \xe2\x80\x93 Rakovnik, ki je obratovala nadaljnih devetnajst let._NEWLINE_Zaradi gradnje predora pod gradom so prekinili tramvajske tire na dana\xc5\xa1njem Gornjem trgu, zato je bil tramvajski promet po t. i. dolenjski progi onemogo\xc4\x8den in zato ukinjen 1. aprila 1956. Tega dne je bila odprta nova avtobusna proga \xc5\xa1t. 3 Stadion \xe2\x80\x93 Prule \xe2\x80\x93 Rakovnik. Avtobusi so pred rekonstrukcijo Karlov\xc5\xa1ke ceste vozili po Grudnovem nabre\xc5\xbeju. Progo so nato v kratkem izza Be\xc5\xbeigrada preusmerili do Litostroja, kjer so avtobusi obra\xc4\x8dali do konca leta 2011. Proga v centru mesta tudi ni vozila po Gosposvetski ulici, pa\xc4\x8d pa je do leta 1981 potekala po dana\xc5\xa1nji Tivolski cesti z vo\xc5\xbenjami preko Bavarskega dvora. S Prul je bila po odprtju predora in prenovi Karlov\xc5\xa1ke ceste speljana po njej. Z Rakovnika so progo zatem konec 60. let 20. stoletja podalj\xc5\xa1ali do Gornjega Rudnika, leta 1976 pa \xc5\xa1e do Spodnjega Rudnika, kjer je \xc5\xa1e danes urejeno obra\xc4\x8dali\xc5\xa1\xc4\x8de. Na za\xc4\x8detku 70. let 20. stoletja je \xc5\xbee obstajala no\xc4\x8dna izpeljanka proge 3, in sicer proga 3a Bavarski dvor \xe2\x80\x93 Rudnik, ki je obratovala med 21.00 in 1.00 ter med 3.15 in 4.45. No\xc4\x8dne vo\xc5\xbenje po 24.00 so bile ukinjene leta 1991. Novembra 2003 je bil obratovalni \xc4\x8das vseh no\xc4\x8dnih prog podalj\xc5\xa1an do 0.30, julija naslednje leto pa so \xc4\x8das obratovanja skraj\xc5\xa1ali. Septembra 2007 je bila proga 3a v sklopu ve\xc4\x8djih sprememb preimenovana v linijo N3. 3. maja 2010 je bilo uvedeno podalj\xc5\xa1anje nekaterih odhodov na relaciji Rudnik - \xc5\xa0kofljica. Tako sta za\xc4\x8deli obratovati liniji 3B Litostroj \xe2\x80\x93 Rudnik \xe2\x80\x93 \xc5\xa0kofljica ter N3B Bavarski dvor \xe2\x80\x93 Rudnik \xe2\x80\x93 \xc5\xa0kofljica, ki vozita samo ob delavnikih. 28. junija 2010 je bil ponovno podalj\xc5\xa1an obratovalni \xc4\x8das vseh no\xc4\x8dnih linij, torej tudi linije N3. Prvi odhod z Bavarskega dvora je tako ob 2.50 ob delavnikih in sobotah, ob 3.50 ob nedeljah in praznikih, zadnji odhod je vselej ob 0.20._NEWLINE_3. januarja 2012 je bila trasa linije pri Litostroju podalj\xc5\xa1ana za kilometer; avtobusi sedaj vozijo mimo nekdanjega obra\xc4\x8dali\xc5\xa1\xc4\x8da preko \xc5\xbeelezni\xc5\xa1ke proge po prenovljeni Litostrojski cesti. V sklopu njene rekonstrukcije je bilo zgrajeno tudi povsem novo obra\xc4\x8dali\xc5\xa1\xc4\x8de, ki je \xc5\xa1e vedno poimenovano Litostroj, in se nahaja ob Poti spominov in tovari\xc5\xa1tva ter v bli\xc5\xbeini plinarne._NEWLINE_26. junija je prenehala obratovati linija 3L, ki je obratovala na relaciji Tovarna Lek \xe2\x80\x93 Bavarski dvor. Linija je bila ukinila zaradi podalj\xc5\xa1anja trase in obratovalnega \xc4\x8dasa linije 18. Linija 3L je obratovala samo ob delavnikih in je imela odhod izpred Tovarne Lek ob 22.05._NEWLINE_S 1. septembrom 2015 je po osrednjem delu Slovenske ceste, kateri je bil zaprt zaradi prenove, ponovno stekel avtobusni promet. Istega dne sta bili liniji 3 in 3B, skupaj z linijami 3G, 19B, 19I, 27, 51 in 56, poskusno preusmerjeni z osrednjega dela Slovenske ceste. Avtobusi tako zavijejo s Slovenske ceste na \xc5\xa0ubi\xc4\x8devo ter Bleiweisovo, ter pot nadaljujejo po redni trasi na Celov\xc5\xa1ki cesti, s tem se je ukinila tudi vo\xc5\xbenja po Gosposvetski. Kot razlog je bilo navedeno manj\xc5\xa1e \xc5\xa1tevilo prestopanj potnikov na osrednjem delu Slovenske in \xc5\xa1tevilo prepeljanih potnikov letno (to je zna\xc5\xa1alo manj kot 2.000.000). Z odprtjem ju\xc5\xbenega dela Slovenske ceste, sta 8. maja 2016, liniji 3 in 3B uradno ponovno za\xc4\x8deli obratovati po osrednjem delu Slovenske ceste. Ti sta sicer po osrednjem delu \xc5\xbee obratovali v \xc4\x8dasu zapore ju\xc5\xbenega dela Slovenske.'